Nu-mi place jurnalismul profetic. Există inși în meseria asta care anunță mereu ce se va întâmpla în politică, cu o rată de confirmare de 10-15% – ar fi mai rentabil, deci, să-și livreze prevestirile întoarse din start pe dos.

Cred că sunt șanse mult mai mari să configurezi viitorul întrebând cititorii, decât speculând de unul singur.

Prin urmare, adresez cititoarelor și cititorilor Republicii această întrebare: „Ce credeți că se va întâmpla în continuare la intersecția politicii cu societatea românească?”.

Îți recomandăm Oberchelnerul Ceaușescu, răsturnat de copii

a) Manifestațiile de protest din piețele orașelor României vor continua.

b) Sau nu.

c) Guvernul Grindeanu își va da demisia.

d) Guvernul Grindeanu nu-și va da demisia.

e) Michael Flynn, consilierul principal al lui D. Trump, după ce tocmai a demisionat, îl sună pe dl Dragnea și îi aduce aminte: „Liviu, aici Michael, eu m-am ținut de ce-am vorbit amândoi la Washington, tu ce faci?”.

f) Dl Dan Puric, în ițari și opinci, cu un crucioi tricolor în brațe, alungă diavolii multinaționali din Piața Victoriei.

g) Războinicul Luminii, dl Gigi Becali, își vinde palatul de lângă Piața Victoriei și finanțează el, românește și creștinește, mișcarea din piață, ca să-i taie macaroana lui Soros.

h) Faptul că Senatul a aprobat, cu 118 voturi pentru și zero voturi împotrivă, abrogarea OUG 13 este bine sau rău prevestitor?

i) Abrogarea OUG 13 va fi confirmată și de Camera Deputaților, fără vreun vot împotrivă. Lucrurile se liniștesc pentru o vreme. Apoi, dl Dragnea și ai săi vin cu o nouă ticăloșie, pe lângă care marțea neagră o să pară luminoasă.